ନୂଆଦିଲ୍ଲୀ ୨୨/୦୧ : ଇଣ୍ଡିଆନ ପ୍ରମିୟର ଲିଗ୍ର ୨୦୨୧ ସଂସ୍କରଣ ପାଇଁ ପ୍ରକ୍ରିୟା ଆରମ୍ଭ ହୋଇଯାଇଛି । ଆସନ୍ତା ଫେବୃୟାରୀ ୧୮ରେ ନିଲାମ ପ୍ରକ୍ରିୟା ହୋଇପାରେ । ଏ ନେଇ ଶୁକ୍ରବାର ବିସିସିଆଇ ଜଣେ ଅଧିକାରୀ ପିଟିଆଇକୁ ସୂଚନା ଦେଇଛନ୍ତି । ସେ କହିଛନ୍ତି, 'ଖେଳାଳୀମାନଙ୍କ ନିଲାମ ପ୍ରକ୍ରିୟା ଫେବୃୟାରୀ ୧୮ ତାରିଖରେ ହୋଇପାରେ । ଏଥିପାଇଁ କେବଳ ଚୂଡାନ୍ତ ନିଷ୍ପତ୍ତିକୁ ଅପେକ୍ଷା କରାଯାଇଛି'।
ବର୍ତ୍ତମାନ ଗୁରୁତ୍ବପୂର୍ଣ୍ଣ ବିଷୟ ହେଉଛି, ଆଗାମୀ ଆଇପିଏଲ ଭାରତରେ ହେବ କି ନାହିଁ କାହା ସ୍ପଷ୍ଟ ହୋଇନାହିଁ । ଏ ବାବଦରେ କିଛି ନିଷ୍ପତ୍ତି ମଧ୍ୟ ନେଇନାହିଁ ବିସିସିଆଇ । ମହାମାରୀ କରୋନାର ସ୍ଥିତିକୁ ଆଖିଆଗରେ ରଖି ଆଗାମୀ ନିଷ୍ପତ୍ତି ନିଆଯାଇପାରେ । ଦେଶରେ ବର୍ତ୍ତମାନ କରୋନା ଆୟତ୍ତରେ ଥିବାରୁ ଆଗାମୀ ଆଇପିଏଲ ଭାରତରେ ହିଁ ଆୟୋଜନ ହେବା ନେଇ ଆଶା କରାଯାଉଛି ।
ବିସିସିଆଇ ଅଧ୍ୟକ୍ଷ ସୌରଭ ଗାଙ୍ଗୁଲି ଦୃଢତାର ସହ ପୂର୍ବରୁ କହିଛନ୍ତି, ଆଗାମୀ ଆଇପିଏଲର ଆୟୋଜନ ଭାରତରେ କରାଯିବାକୁ ଯଥା ସମ୍ଭବ ପ୍ରୟାସ କରାଯିବ । କରୋନା ଭାଇରସ ମହାମାରୀ କାରଣରୁ ୨୦୨୦ ଆଇପିଏଲର ଆୟୋଜନ ୟୁଏଇରେ କରାଯାଇଥିଲା ।
ତେବେ ଫେବୃୟାରୀ ମାସରୁ ଭାରତ-ଇଂଲଣ୍ଡ ମଧ୍ୟରେ ହେବାକୁ ଥିବା ସିରିଜ ସୂଚାରୁ ରୂପେ ହୋଇପାରିଲେ ଆଇପିଏଲ ଆୟୋଜନ ପାଇଁ ଅସୁବିଧା ପ୍ରାୟତଃ ହେବ ନାହିଁ । ଖେଳାଳୀମାନଙ୍କୁ ରିଟେନ୍ କରିବାର ଶେଷ ତାରିଖ ଜାନୁୟାରୀ ୨୦ ଥିଲା ଏବଂ ଆସନ୍ତା ୪ ଫେବୃୟାରୀ ପର୍ଯ୍ୟନ୍ତ ଟ୍ରେଣ୍ଡିଂ ଓ୍ବିଣ୍ଡୋ ଜାରି ରହିବ ।
ଆସନ୍ତା ଆଇପିଏଲ ସିଜିନ୍ ପାଇଁ ଟିମଗୁଡିକ ମଧ୍ୟ ଅନେକ ଖେଳାଳୀଙ୍କୁ ରିଲିଜ୍ କରିଛନ୍ତି । ହରଭଜନ ସିଂହଙ୍କୁ ଚେନ୍ନାଇ ସୁପରକିଙ୍ଗସ୍ ରିଲିଜ୍ କରିଦେଇଛି । ସେହିପରି ଷ୍ଟାର ବ୍ୟାଟ୍ସମ୍ୟାନ୍ ଷ୍ଟେଭ୍ ସ୍ମିଥ୍ଙ୍କୁ ରିଲିଜ୍ କରିଛି ରାଜସ୍ଥାନ ରୟାଲ୍ସ । ଏହାବାଦ ଗ୍ଲେନ୍ ମ୍ୟାକ୍ସଓ୍ବେଲଙ୍କ ଭଳି ଷ୍ଟାର ଖେଳାଳୀଙ୍କୁ ମଧ୍ୟ ରିଲିଜ୍ କରାଯାଇଛି ।
